ΠΡΩΤΟΔΙΚΕΙΟ ΣΥΡΟΥ

ΔΙΕΥΘΥΝΣΗ ΓΡΑΜΜΑΤΕΙΑΣ

Μέσα στο φετινό καλοκαίρι, επιτέλους, ζήσαμε τη χαρά να υποδεχθούμε στις δικαστικές υπηρεσίες, συναδέλφους με ειδικότητα πληροφορικής υποστήριξης, που ελπίζω και εύχομαι με τις γνώσεις τους να διορθώσουν ή/και να εμπλουτίσουν όλα όσα με τις περιορισμένες γνώσεις μας έχουμε φτιάξει στους η/υ των υπηρεσιών μας, προκειμένου να διευκολυνθούμε στην παροχή πληροφοριών και υπηρεσιών.

Η Υπηρεσία μας, εννοώ το Πρωτοδικείο Σύρου, πανελλαδικά ήταν το πρώτο επαρχιακό πρωτοδικείο που προμηθεύτηκε η/υ οι οποίοι εγκαταστάθηκαν και λειτούργησαν ως ενιαίο δίκτυο (ο διαγωνισμός προκηρύχτηκε το έτος 1990 ). Από τότε και μέχρι σήμερα, ζητάμε από την Κεντρική Υπηρεσία προγράμματα, ανανεώσεις μηχανημάτων, ανανέωση της καλωδίωσης του δικτύου, αλλά «φωνή βοόντος εν τη ερήμω». Αρκεί να αναφέρω, ότι ζητήσαμε ups για τον server και ενώ στείλαμε προσφορές με τις προδιαγραφές που η Κεντρική Υπηρεσία μας έδωσε, εγγράφως μας προέτρεψε να αγοράσουμε πολύμπριζα ασφαλείας …. Αγοράσαμε εμείς τελικά ups και δεύτερο σκληρό δίσκο για τα backups. O ΔΣΣύρου, προσφέρθηκε πριν τέσσερα χρόνια, να μας ανανεώσει όλους τους σταθμούς και την καλωδίωση του δικτύου και να μας προμηθεύσει με προγράμματα. Προωθήσαμε την προσφορά του στην Κεντρική Υπηρεσία και ο τότε ΓΓ την απέρριψε, όχι εγγράφως, αλλά τηλεφωνικά……

Πριν από μια εικοσαετία, μόλις δημιουργήθηκε στο ΥΔΔΑΔ Δ/νση Πληροφορικής, προτάθηκε με έγγραφο του τότε Προέδρου Πρωτοδικών να εκμεταλλευτεί η Κεντρική Υπηρεσία τη δυνατότητα που υπήρχε, επειδή στον ίδιο χώρο συστεγάζονταν όλες οι δικαστικές υπηρεσίες ( από Ειρηνοδικείο ως και Εφετείο ), να εκπονηθεί ένα πρόγραμμα για κάθε υπηρεσία που θα έχει τη δυνατότητα on line σύνδεσης των υπηρεσιών μεταξύ τους, έτσι ώστε αφού πειραματιστούν με εμάς σαν δείγμα, να δρομολογηθεί μετά από βελτιώσεις, το όποιο πρόγραμμα, πανελλαδικά. Είναι προφανής η κατάληξη της πρότασης.

Είναι γεγονός ότι έχω μια ιδιαίτερη ευαισθησία στην εκμετάλλευση των διευκολύνσεων που δίνει η χρήση των η/υ κυρίως γιατί στα 22 χρόνια που υπηρετώ σαν προϊστάμενος διευθύνσεως γραμματείας, λειτουργήσαμε δύο τριετείς περιόδους με το 1/3 του αριθμού των υπαλλήλων που προέβλεπε το οργανόγραμμα της Υπηρεσίας μας. Οι δυσκολίες που αντιμετωπίσαμε, θα ήταν περισσότερο διαχειρίσιμες αν είχαμε μέσα στους η/υ μας προγράμματα που ποτέ δεν μας έδωσε η Κεντρική Υπηρεσία.

Επειδή λοιπόν έχω διαπιστώσει ότι οι Υπηρεσίες μας, λειτουργούν χωρίς την επικουρία της Κ.Υ. (μάλλον μας δυσκολεύει τη ζωή, παρά βοηθά), η οποία, κυριολεκτώ όταν υποστηρίζω ότι δεν γνωρίζει τι δουλειά κάνει η κάθε Υπηρεσία αλλά και ο κάθε συνάδελφος που έχει μια θέση σ΄ αυτή, είτε υπηρετεί στο Εφετείο είτε υπηρετεί στο Ειρηνοδικείο, πρέπει να ενεργήσουμε σαν ομάδα για να ζητήσουμε με στοιχεία και με σωστά δομημένα αιτήματα, με κοινό μέτωπο και ενοποιημένες υπηρεσιακές ανάγκες την κάλυψη των αναγκών που αντιμετωπίζει η κάθε μια Υπηρεσία.

Θα πρέπει, κατά την άποψή μου, με την ευκαιρία του διορισμού στις Υπηρεσίες μας, τόσου αριθμού ειδικών στην πληροφορική, να δημιουργηθούν, να δρομολογηθούν και να υιοθετηθούν, ιδέες και προτάσεις, με απώτερο σκοπό να βελτιωθεί ο τρόπος που αντιμετωπίζεται η κάθε περίπτωση και να απλουστευτούν, στο μέτρο του δυνατού, οι διαδικασίες που κατά περίπτωση ακολουθούνται. Θα πρέπει να εκτεθούν με στοιχεία οι ανάγκες αναβάθμισης των η/υ που υφίστανται και με ολοκληρωμένες προτάσεις, να προωθηθούν αιτήματα και αναφορές για το απαραίτητο των βελτιώσεων - αναβαθμίσεων σημειώνοντας και τον κίνδυνο απώλειας πολύτιμων και μεγάλου όγκου αρχείων από την μη ικανοποίηση των αιτημάτων.

Προϋπόθεση για να προχωρήσει αυτή η διαδικασία, είναι η πλήρης γνώση του αντικειμένου στο οποίο η κάθε υπηρεσία επιθυμεί να παρέμβει για να βελτιώσει, να διορθώσει, ή να καταστήσει περισσότερο λειτουργικό, από τον νέο συνάδελφο. Η τοποθέτησή τους σε τμήματα καλύπτοντας ανάγκες δικαστικού ή διοικητικού υπαλλήλου, θα είναι το ξεκίνημα για να μπουν στο νόημα και στην ουσία των εργασιών που η κάθε υπηρεσία υλοποιεί, προκειμένου αφού γνωρίσουν τη δομή, να προτείνουν λύσεις για την αρτιότερη και αποτελεσματικότερη λειτουργία της.

Μ αυτό το σκεπτικό και μ΄ αυτή τη νοοτροπία, πιστεύω ότι θα βελτιωθούν σε σύντομο χρονικό διάστημα οι τρόποι αντιμετώπισης των κάθε είδους εργασιών που η κάθε Υπηρεσία διεκπεραιώνει, γιατί στην ουσία το όφελος που θα προσπορίσει η κάθε υπηρεσία από τις παρεμβάσεις τους στις διάφορες διαδικασίες, θα είναι πολλαπλάσιο από το να τους χρησιμοποιήσει σαν δικαστικούς ή διοικητικούς υπαλλήλους ( εννοώ εκτελώντας χρέη με την μία ή την άλλη ιδιότητα ), αφού στην ουσία οι ανάγκες της κάθε υπηρεσίας απαιτούν να διαμορφωθούν οι επί μέρους λειτουργίες της, έτσι ώστε να διευκολύνει τους υπηρετούντες και τους συναλλασσόμενους με αυτήν.

Νομίζω ότι είναι κατανοητό το σκεπτικό και οι απαιτήσεις που θα πρέπει να έχει η κάθε υπηρεσία από τον νέο συνάδελφο με ειδικότητα πληροφορικής, όπως και η ικανοποίηση της ανάγκης του ίδιου για την παροχή υπηρεσιών σε σχέση κυρίως, με το αντικείμενό του.

Καλωσορίζουμε όλους αυτούς τους συναδέλφους οι οποίοι ενσωματώθηκαν στις υπηρεσίες μας με αυτή την ειδικότητα και εύχομαι να καλύψουν τις ανάγκες των υπηρεσιών μας με τον καλλίτερο δυνατόν τρόπο.

Ερμούπολη, 26/7/2018

Ο Γραμματέας Πρωτοδικών

Γιώργος Βαλσαμάκης